Skuimpies, Fudge & Honeycomb – My Mapstieks
Hi ek is Mareli
Skuimpies, Fudge & Honeycomb
30 VOOR 30, Skuimpies, Fudge en Honeycomb
“When life throws you lemons, make lemon Meringue pie”
‘n Cheesy quote deur iemand wie se naam nie by die quote op die internet gestaan het nie.
Die De Vosse was nog altyd daar. Vandat ek kan onthou, ken ons die De Vosse. Hulle was maar nog altyd deel van ons grootwordjare.
Voor ek en my boetie self al spikkels in my ouers se oë was, het my ma hulle na Centurion verhuis en ook by ‘n nuwe kerk ingeskakel. Omtrent dieselfde tyd, word die nuwe predikantspaar in die gemeente verwelkom en so ontmoet hulle vir Ds Daniël de Vos en sy vrou, Pat en raak bevriend met hulle. Al die kinders word intussen gebore en ons kuier oor en weer. Dit is die De Vosse, dominee Daniël, sy vrou tannie Pat en kinders, Hugo en Helen. Ek het vir Ds Daniël wel nooit rerig as die dominee gesien nie, nie dat hy nie ‘n goeie dominee is nie, maar omdat hy ‘n allerdaagse mens is. Hulle was ons huisvriende, ons tipe mense en dis hoe ek hulle geken het, as oom Daniël wat toevallig elke 2de Sondag voor in die kerk staan, tannie Pat, ek was nooit seker watse werk sy gedoen het nie en dan ons maatjies.
So het ons saam met hulle kinders groot geword en oor en weer gekuier. Met een van hulle se verjaarsdae was daar altyd ‘n saamkuier by hulle huis. Ek onthou deel van die verjaarsdag versnapperings was daar ‘n bakkie met die lekkerste skuimpies wat ek al ooit in my lewe geëet het. Ek het gedink net hulle huis kan hierdie magical skuimpies maak. Ek het altyd so uitgesien na die skuimpies wanneer ons genooi was vir ‘n verjaarsdag. Daar was nie ‘n winkel wat sulke lekker skuimpies kon maak nie. Nie dat my ma nie kan bak en brou nie, maar ons het net nooit skuimpies gemaak nie, vir geen spesifieke rede nie.
Soos ek ouer geword het en meer van kos maak en bak begin hou het, was skuimpies maar nog altyd iets “wat ek nog eendag wou maak”. Tyrone, ‘n vriend wat ook bekend staan as ‘n sjef, het dadelik sy skuimpieresep met my gedeel toe ek die 30 voor 30 uitdaging aangepak het, maar iewers het my kleindogtertjie herinnering ingeskop en wou ek daardie skuimpies wat net in die De Vosse se huis gemaak kan word maak, ook probeer. Come what may, ek wil daai magical skuimpies maak.
Dit draai toe uit dat hierdie magical skuimpies eintlik ‘n Sarie resep van 1998 is, whatever, dit is die De Vosse se skuimpies.
So maak ek toe hierdie skuimpies en net omdat ek so vrek baie van skuimpies hou het ek nie eers 2 keer gedink om Tyrone se resep ook te probeer nie. Hoe meer hoe beter!!
Natuurlik het ek weer ‘n paar goedjies agtergekom in die hele proses van skuimpies maak:
Skuimpies is nie so moeilik soos wat ek gedink het nie.
Die weer kan actually ‘n invloed op die skuimpies hê.
Maak seker jou bakke is silwerskoon. Tyrone se raad, vee die bakke met bietjie suurlemoensap uit om te verseker dit is skoon.
Mareli het paranoid geraak alles met suurlemoensap skoongemaak.
Dis interessant hoe daar verskillende resepte vir 1 ding is en die baktyd en temperatuur van die oond met die verskillende resepte verskil.
Daar kom op die ou end nogsteeds skuimpies uit, maak nie saak watse resep jy volg nie, jy kry nogsteeds ‘n skuimpie.
Die baktyd van die skuimpies is nie standaard vas nie, as jy wil hê jou skuimpie moet meer hard as taai in die middel wees, laat die skuimpie langer bak.
Indien jy nie ‘n spuitsak het nie, werk ‘n ziplock sakkie net so goed as jy die hoek afsny.
‘n Spuitsak werk op die ou end baie beter en het ‘n mooier effek.
Volgende sal ek maar ‘n Pavlova moet aanpak, as ek die basis nou kan maak, hoekom nie die hele poeding nie.
As Mareli eers begin skuimpies eet, is daar nie sommer ophou nie.
Ek het nie rerig ‘n baie exciting storie as dit by fudge kom nie en ek is verseker nie so lief vir fudge soos wat ek vir skuimpies is nie, maar dit was iets wat ek nog nooit gemaak het nie en ook nie iets wat ons sommer in die huis gemaak het nie.
Nee soos ek al vroeër gesê het, my ma is verseker nie lui nie as dit by kosmaak of bak of quite frankly enige-iets kom nie en dis ook nie asof sy in die huis gebak het nie, maar as daar gebak was, was dit cupcakes, haar lekkerste wit oondpankoek, flapjacks, chocolate brownies en rice crispies koekies. Het ek ook al gesê my ma maak die LEKKERSTE beskuit in die wêreld! (Message my vir bestellings, no jokes!)
In elk geval, ons het baie lekker dinge gemaak in die huis, maar fudge was net nie een van dit nie. Ek verstaan nou hoekom. Oh my, wat ‘n proses en blykbaar as jy fudge maak is dit nogal algemeen dat jou fudge kan flop. So vra ek toe nou maar rond vir ‘n paar resepte en onthou met my Au pair dae dat die kinders se ouma die lekkerste fudge ooit gemaak het. Kry toe die resep en hoor ek moet vir 3 ure roer!! 3 ure, jy joke seker, ek wil in daai tyd fudge, skuimpies en nog iets maak. Ons sal ‘n ander resep moet volg. Toe is daar ‘n baie vinnig en maklike resep wat mens in die mikrogolfoond kon maak, dit kan werk, maar ek voel toe dis so half ‘n maklike cheat manier. Ek het nog altyd die idee gekry dat mens fudge in ‘n pot op die stoof moet maak. So ons moet nog soek.
Tannie Doulina, my ma se sussie, gee toe vir ons ‘n baie lekker resep wat kondensmelk (eks klaar oortuig) inkry, wat op die stoof gemaak word en net 25 min geroer moet word. Nou dit kan ek doen. Baie interessant, dat jy die mengsel met ‘n eierspaan moet roer sodat die fudge nie vasbrand nie, wat natuurlik baie sin maak. So begin die proses. Smelt die botter en gouestroop, voeg kondensmelk en kookmelk by, meng die suiker en koekmeel (ja jy het reg gehoor koekmeel) en voeg by. Meng tot kookpunt en gooi kremetart by. 25 minute se kook later, tot by sagtebal effek, doen nog ‘n paar stappe en daar gooi ons toe die fudge in ‘n gesmeerde pan. Whala!!
Ons het fudge gemaak, kan dit so maklik wees… ek dink maar dit was meer ‘n kwessie van beginners luck. Volgens die proefkonyne of moet ek dalk eerder sê die proe-konyne, het dit perfek uitgekom. Soos my ma gesê het: “My kind, die eerste keer wat jy fudge gemaak het, het jy fudge gemaak.” Huh? Hahahahaha! Wat sê mamma!? Basies die eerste keer wat ek dit aangepak het, het ek dit reg gemaak sonder dat dit geflop het.
Natuurlik is mens maar bietjie hard op jouself en is daar nog ‘n titsel twyfel, maar daar gelaat die fudge was lekker.
Dit was vir my rerig interessant dat daar weereens ‘n paar resepte was wat elk verskillende bestandele en instruksies gehad het maar elkeen kom by fudge uit. Jy moet net kies hoe en watse pad jy wil volg.
Ja daar bestaan so iets. Mens moet eintlik die bak termometer hê, maar indien jy nie het nie, kan jy ‘n balletjie van die mengsel in ‘n glas koue water gooi. As die mengsel oplos is die fudge nog nie reg nie, maar as dit in sy vorm bly, het die mengesel sy sagtebal effek bereik.
Honeycomb… ook bekend as die binnekant van ‘n crunchie. Ek is nog altyd MAL oor ‘n crunchie en die harde geel toffie borreltjie besigheid binne in die sjokolade.
Ek kan nie rerig onthou wanneer ek besef het dat mens die crunchie gedeelte sonder die sjokolade kan koop en selfs kan maak nie. Ek onthou net dat ons met ons Matriekvakansie by Christine hulle, ‘n baie goeie vriendin van my, se vakansiehuis in Diaz gaan bly het. Daar was, is seker nogsteeds, ‘n Convenience Centre so 1 km van hulle huisie af, waar jy enige ding onder die son kan koop. Oky, seker nie so ekstreem nie, maar dit is een van daai tipiese vakansie oord winkeltjies wat swemklere, geskenke, groceries, ‘n koffie-shop, visvang toerusting, alles wat jy aan kan dink en moontlik nodig sal hê by die see, onder een dak verkoop. Daar het ek die een dag honeycomb in ‘n pakkie gesien en dadelik gekoop. Ek moes dit al vroeër in my lewe by ‘n markie gesien het, maar ek dink daai dag was die eerste keer wat ek dit actually vir myself gekoop en ‘n nuwe lewe vir my oopgegaan het. EK IS MAL DAAROOR!!!
So het ek iewers in my lewe besef, maar mens kan dit maak, en eendag gaan Mareli dit nog self maak. Hoe moeilik kan dit nou wees…
Hierdie is nogal ‘n lang proses wat my geduld baie getoets het, maar wat blykbaar baie belangrik is. Die stroop/heuning moet saam met die strooisuiker op ‘n lae temperatuur smelt en dan kookpunt bereik van 149° C. Dit vat laaaaank! Dan gooi jy die koeksoda by en die proses gaaan BAIE vinniger en als moet so gou as moontlik gemeng in ‘n bak gegooi word.
Hahaha, Mareli dit is nie so eenvoudig soos wat jy dink nie.
3 Resepte later, 2 probeerslae en te min bestandele aan die einde van die maand om nog ‘n slag te probeer, het ek besluit dis verseker nie so maklik soos ek gedink het nie.
Die Honeycomb was eetbaar en was lekker, maar ek is verseker nie tevrede met hoe dit uitgekom het nie en sal nog aanhou oefen tot ek dit regkry.
Klapperys was nie deel van die oorspronklike plan nie omdat ek al vroeër in my lewe klapperys gemaak het. Met die hele uitdaging van skuimpies, fudge en honeycomb en my kêrel se vreemde giere van nie fudge of skuimpies eet nie, het ek half skuldig gevoel dat ek vir almal lekker dinge maak, maar 2 derdes van wat ek maak, eet hy nie. Hy het nou al ‘n rukkie aan my ge’nag’ om vir hom klapperys te maak. Omdat dit ‘n resep is wat so maklik en vinnig is en die bestandele reeds in ons huis is, het ek besluit om toe nou, net daar, die klapperys ook te maak.
Ek was vas oortuig om die tradisionele wit en pienk klapperys te maak, maar ek het die volgende besef.
Om kleursel te meng by die eindproduk is bietjie moeilik. Kleur eerder jou kondensmelk.
As jy 2 kleure wil maak, moenie probeer om al die bestandele te halveer sodat jy die helfte kan kleur nie, maak eerder die resep 2 keer aan en kleur die een mengsel.
Klapperys is gemaak en toe ook eerste opgeeët. Ek het ook iets nuut van my kerêl geleer, die man hou baie van klapperys, maar glad nie van skuimpies en fudge nie.
Hierdie hele proses het my baie laat dink aan wat ‘n goeie vriendin, Ciska, vir my gesê het.
Veronderstel ons albei wil ‘n marathon hardloop. Ek glo ek moet Brand X tekkies dra en 4 keer ‘n week oefen. Sy glo jy moet Y tekkies dra en elke dag van die week oefen. Ons albei se eindoel is dieselfde maar ons voorbereiding is verskillend. Punt is ons gaan altwee die wedloop voltooi en albei se maniere was reg. So het mens klomp resepte vir dieselfde ding, maar hoe om dit te maak gaan verskil, hoe dit dalk gaan smaak gaan ook verskil, maar ons albei het fudge gemaak.
Na ‘n baie soet en lekker maand het ek besluit ek sal defnitief weer van als maak, maar vir eers moet die volgende uitdaging gebeur.
Tot die volgende uitdaging.
My Mapstieks XX
Dankie vir die resepte:
Oom Daniël (a.k.a Sarie 1998) se skuimpies
Tyrone se skuimpies
Tannie Doulina se fudge
Honeycomb wat ons iewers op die internet gekry het
Christine se klapperys
Dankie vir die fotos my liewe moeder en natuurlik my kêrel ook.
December 4, 2019 My Mapstieks 1 Comment
One thought on “Skuimpies, Fudge & Honeycomb”
December 5, 2019 at 12:01 pm Reply
Dit was lekker soet gewees! Njammies! 😍
← Christine se klapperys